Prasa dank waarnemende hoof afDie bevestiging van Collins Letsoalo se vergoeding (Foto: @SAgovnews, Twitter) Die Passasierspooragentskap van Suid-Afrika (Prasa) het die waarnemende uitvoerende groepshoof, Collins Letsoalo, met onmiddellike effek afgedank ná ŉ eenparige besluit deur die raad. Dit kom ná ŉ omstredenheid oor sy vergoedingspakket waar hy daarvan beskuldig word dat hy sy salaris met 350% verhoog het van R1,3 miljoen tot R5,9 miljoen. Hy het ook ŉ chauffeur en ŉ maatskappy-selfoon met onbeperkte oproepe geëis, net soos sy voormalige baas, Lucky Montana. Montana is in Julie 2015 afgedank ná veroordelende bevindings deur die openbare beskermer wat hom impliseer in beweerde korrupsie en wanadministrasie wat verband hou met tenders ter waarde van miljarde rand. Dipuo Peters, minister van vervoer, het Letsoalo in Julie verlede jaar aangestel om die agentskap se finansies om te keer nadat dit R13,9 miljard weens onreëlmatige kontrakte verloor het. Prasa se raad het Maandag in ŉ verklaring gesê hy beskou die bewerings teen Letsoalo “in ŉ ernstige lig”. “Die raad van Prasa wil dit benadruk dat geen resolusie aangeneem is in verband met só salarisverhoging of betaling van ŉ jaarlikse salarispakket van R5,9 miljoen nie,” het Prasa in ŉ verklaring gesê. “Om die waarheid te sê, die ooreengekome en amptelike salaris bly die R1,3 miljoen jaarlikse pakket wat deur die minister van vervoer goedgekeur is kragtens die pakket wat met mnr. Letsoalo ooreengekom is.” Letsoalo het vroeër Maandag ŉ perskonferensie gehou waar hy sy aanstellingsbrief en e-poskorrespondensie met die algemene bestuurder van vergoeding en voordele, Bongani Nkomo, verskaf het. Letsoalo het volgehou hy is geregtig op al die voordele van die uitvoerende hoof. Prasa het gesê alle kwessies wat met die vermeende goedkeuring van die salarisverhoging verband hou, is deel van die oorwegings van die omvang van Letsoalo se bykomende pligte by Prasa. “Die brief het hoegenaamd nie outomatiese magtiging gegee van ŉ salarisverhoging sonder die behoorlike prosesse nie, soos dit duidelik gestel word in die raadsvoorsitter se brief. Die Prasa-vergoedingsbeleid bepaal ŉ maksimumverhoging van 12% vir waarnemende poste.” Die spooragentskap het gesê die proses is reeds aan die gang om ŉ permanente uitvoerende groepshoof aan te stel en die pos word reeds in die betrokke Sondagkoerante geadverteer.